title: A Bizottság határozata (1982. december 9.) a nők és férfiak esélyegyenlőségével foglalkozó tanácsadó Bizottság létrehozásáról

text:
Fontos jogi nyilatkozat

|

31982D0043

Hivatalos Lap L 020 , 28/01/1982 o. 0035 - 0037 finn különkiadás fejezet 5 kötet 2 o. 0164  spanyol különkiadás fejezet 05 kötet 3 o. 0003  svéd különkiadás fejezet 5 kötet 2 o. 0164  portugál különkiadás fejezet 05 kötet 3 o. 0003

		A Bizottság határozata(1982. december 9.)a nők és férfiak esélyegyenlőségével foglalkozó tanácsadó Bizottság létrehozásáról(82/43/EGK)AZ EURÓPAI KÖZÖSSÉGEK BIZOTTSÁGA,tekintettel az Európai Gazdasági Közösséget létrehozó szerződésre,mivel a nők és férfiak közötti egyenlő bánásmód elvének alkalmazását a gyakorlatban a tagállamokban az esélyegyenlőség elősegítéséért különös felelősséget vállaló szervek és a Bizottság közötti jobb együttműködés, valamint vélemény- és tapasztalatcsere révén kell ösztönözni;mivel a férfiak és a nők egyenlő díjazása elvének alkalmazására vonatkozó tagállami jogszabályok közelítéséről szóló, 1975. február 10-i 75/117/EGK tanácsi irányelv [1] a férfiak és nők közötti egyenlő bánásmód elvének a munkavállalás, a szakképzés, az előmenetel és a munkakörülmények terén történő végrehajtásáról szóló, 1976. február 9-i 76/207/EGK tanácsi irányelv [2], valamint a férfiak és a nők közötti egyenlő bánásmód elvének a szociális biztonság területén történő fokozatos megvalósításáról szóló, 1978. december 19-i 79/7/EGK tanácsi irányelv [3] teljes körű gyakorlati végrehajtása a megfelelő információval rendelkező nemzeti szervek közreműködése révén jelentősen fel fog gyorsulni;figyelemmel a mezőgazdaságban foglalkoztatottak számára nyújtandó társadalmi-gazdasági információkról és szakmai ismereteik megszerzéséről szóló, 1972. április 17-i 72/161/EGK tanácsi irányelvre [4];mivel a nők foglalkoztatásával, az önálló vállalkozó és a mezőgazdaságban foglalkoztatott nők helyzetének javításával és az esélyegyenlőség elősegítésével foglalkozó közösségi intézkedések előkészítése és végrehajtása a tagállamok illetékes szerveivel való szoros együttműködést igényel;mivel ezért létre kell hozni az e szervekkel való rendszeres konzultáció intézményi keretét,A KÖVETKEZŐKÉPPEN HATÁROZOTT:1. cikkA Bizottság létrehozza a nők és férfiak esélyegyenlőségével foglalkozó tanácsadó bizottságot, a továbbiakban: tanácsadó bizottság.2. cikk(1) A tanácsadó bizottság támogatja a Bizottságot a nők foglalkoztatása és az egyenlő bánásmód elősegítését célzó politikájának kialakításában és végrehajtásában, valamint biztosítja a Közösségen belül a szóban forgó területeken szerzett tapasztalatokkal és meghozott intézkedésekkel kapcsolatos folyamatos információcserét.(2) Az (1) bekezdésben említett célok elérése érdekében a tanácsadó bizottság:- információcserét folytat a Bizottsággal a közösségi és nemzeti szinten hozott intézkedésekről és, amennyiben szükséges, az intézkedés nyomán szükségessé vált egyéb intézkedésekről,- a Bizottság kérésére vagy saját kezdeményezésére véleményeket bocsát ki vagy jelentést készít a Bizottság számára, különösen a nők és férfiak esélyegyenlőségének politikáját illetően, és e célból ösztönzi a hatáskörébe tartozó területeken a tagállamok közötti, megszerzett tapasztalatokról folytatott információcserét.(3) A tanácsadó bizottsági vélemények és jelentések terjesztésére vonatkozó eljárásokat a Bizottsággal egyetértésben határozzák meg.3. cikk(1) A tanácsadó bizottság 20 tagból áll.(2) A tanácsadó bizottság tagállamonként két képviselőből áll, akiket az olyan hivatalos határozat útján létrehozott nemzeti bizottságok vagy testületek tagjai közül neveznek ki, melyeket kifejezetten a nők foglalkoztatásának és/vagy a nők és férfiak esélyegyenlőségének elősegítéséért hoztak létre, és az érintett ágazatokat képviselik. Ha egy tagállamban több e tárggyal foglalkozó bizottság és testület működik, a Bizottság határozza meg, hogy közülük célkitűzései, felépítése, reprezentativitása és függetlensége alapján mely szerv a legalkalmasabb arra, hogy a tanácsadó bizottságban képviseltesse magát. Azokat az országokat, melyek nem rendelkeznek ilyen bizottsággal, annak a szervezetnek a tagjai képviselik, mely a Bizottság megítélése szerint hasonló feladatokat lát el.(3) A tanácsadó bizottság tagjait a (2) bekezdésben említett szervezetek javaslata alapján a Bizottság e szervek vagy titkárságuk tagjai közül egyénileg nevezi ki.(4) A szociális partnerek közösségi szintű képviselői megfigyelőként részt vehetnek a tanácsadó bizottság ülésein, a szervezeteik és a Bizottság által meghatározott eljárásnak megfelelően.4. cikkA 3. cikkben megállapított feltételekkel azonos feltételek szerint a tanácsadó bizottság minden egyes tagja mellé póttagot neveznek ki. A 7. cikk rendelkezéseinek sérelme nélkül a póttag csak a rendes tag akadályoztatása esetén vesz részt a tanácsadó bizottság ülésein, illetve annak munkájában.5. cikkA tanácsadó bizottság tagjainak hivatali ideje három év, mely megújítható.A hároméves időszak végén a tanácsadó bizottság tagjai mindaddig hivatalban maradnak, amíg nem nevezik ki utódjukat vagy meg nem újítják kinevezésüket.A tag hivatali ideje a hároméves időszak vége előtt megszűnik, ha lemond, ha tagsága az általa képviselt szervezetben megszűnik vagy halál esetén. A tag hivatali ideje akkor is megszüntethető, ha az őt kinevező szervezet kéri leváltását.A tag utódjáról a hátralévő hivatali időre a 4. cikkben megállapított eljárásnak megfelelően gondoskodnak.A tanácsadó bizottságban végzett munkáért nem jár javadalmazás; a tanácsadó bizottság és a 8. cikk szerint létrehozott munkacsoportok üléseivel kapcsolatos utazási és ellátási költségeket a Bizottság a hatályos közigazgatási szabályokkal összhangban téríti meg.6. cikkA tanácsadó bizottság tagjai közül egyéves időszakra választja meg elnökét. A választás a jelenlévő tagok kétharmados szavazattöbbségével történik, ugyanakkor legalább 10 tag támogató szavazata szükséges.A tanácsadó bizottság ugyanilyen többséggel és azonos feltételek mellett két alelnököt választ. Az elnök távollétében az alelnökök egyike látja el az elnöki tisztet. Az elnök és az alelnökök különböző tagállamokat képviselnek.A Bizottság az elnökkel szorosan együttműködve szervezi a tanácsadó bizottság munkáját, a titkársági feladatokat pedig a Bizottság foglalkoztatással és a nők egyenlő bánásmódjával kapcsolatos ügyekkel foglalkozó irodája látja el.7. cikkAz elnök bárkit felkérhet, hogy szakértőként vegyen részt a tanácsadó bizottság munkájában, aki a napirenden szereplő adott tárgyban különleges szakismeretekkel rendelkezik.A szakértők csak azzal a tárggyal kapcsolatos munkában vesznek részt, melyhez részvételüket kérték.8. cikk(1) A tanácsadó bizottság munkacsoportokat hozhat létre.(2) A tanácsadó bizottság véleménye elkészítéséhez a még meghatározandó eljárásoknak megfelelően eljárva előadót vagy külső szakértőt bízhat meg azzal a feladattal, hogy jelentéseket készítsen.9. cikkA 7. és a 8. cikk szerint elfogadott azon intézkedéseket, melyeknek pénzügyi hatásai vannak az Európai Közösségek költségvetésére, előzetes jóváhagyás céljából a Bizottság elé terjesztik, és azok a hatályos közigazgatási szabályok hatálya alatt kerülnek végrehajtásra.10. cikk(1) A tanácsadó bizottságot a Bizottság hívja össze. A tanácsadó bizottság a Bizottság székhelyén ül össze. Évente legalább háromszor ülésezik.(2) A Bizottság képviselői hivataluknál fogva részt vesznek a tanácsadó bizottság és annak munkacsoportjai ülésein.11. cikkHa a tanácsadó bizottság tanácskozásának napirendi pontjára vonatkozóan szavazásra kerül sor, a jelenlévő tagok kétharmados többsége, de legalább 10 tag támogató szavazata szükséges. A kisebbségi véleményt a jegyzőkönyvben rögzítik, mely a tanácsadó bizottság véleményének mellékletét képezi.12. cikkA szerződés 214. cikkének sérelme nélkül a tanácsadó bizottság tagjai nem hozhatják nyilvánosságra a tanácsadó bizottságban vagy annak munkacsoportjaiban végzett munkájuk során szerzett információkat, ha a Bizottságtól azt a tájékoztatást kapják, hogy a kért vélemény vagy a feltett kérdés bizalmas természetű.Ilyen esetekben csak a tanácsadó bizottság tagjai és a Bizottság szervezeti egységeinek képviselői vesznek részt az üléseken.13. cikkEz a határozat 1982. január 1-jén lép hatályba.Kelt Brüsszelben, 1981. december 9-én.a Bizottság részérőlaz elnökG. Thorn[1] HL L 45., 1975.2.19., 19. o.[2] HL L 39., 1976.2.14., 40. o.[3] HL L 6., 1979.1.10., 24. o.[4] HL L 96., 1972.4.23., 15. o.--------------------------------------------------


title: 2013/140/EU: A Tanács határozata ( 2013. március 18. ) a Régiók Bizottsága egy osztrák póttagjának kinevezéséről

text:
               20.3.2013

               HU

               Az Európai Unió Hivatalos Lapja

               L 77/23

         A TANÁCS HATÁROZATA
   (2013. március 18.)
   a Régiók Bizottsága egy osztrák póttagjának kinevezéséről
   (2013/140/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 305. cikkére,
   tekintettel az osztrák kormány javaslatára,
   mivel:

               (1)

               A Tanács 2009. december 22-én, illetve 2010. január 18-án elfogadta a Régiók Bizottsága tagjainak és póttagjainak a 2010. január 26-tól2015. január 25-ig tartó időszakra történő kinevezéséről szóló 2009/1014/EU (1), illetve 2010/29/EU (2) határozatot.

               (2)

               Elisabeth GROSSMANN hivatali idejének lejártát követően a Régiók Bizottsága egy póttagjának helye megüresedett,

         ELFOGADTA EZT A HATÁROZATOT:
   1. cikk
   A Tanács a hivatali idő hátralévő részére, azaz 2015. január 25-ig, a Régiók Bizottsága póttagjává nevezi ki:

               —

               Michael SCHICKHOFER, Landesrat.

         2. cikk
   Ez a határozat az elfogadásának napján lép hatályba.

      Kelt Brüsszelben, 2013. március 18-án.

            a Tanács részéről

            az elnök

         S. COVENEY

      (1)  HL L 348., 2009.12.29., 22. o.

      (2)  HL L 12., 2010.1.19., 11. o.


title: 2004/491/Euratom :Bizottsági határozat (2004. április 29.) az Európai Atomenergia-közösségnek (Euratom) a nukleáris biztonságról szóló 1994. évi egyezményhez való csatlakozásáról szóló, 1999. november 16-i 1999/819/Euratom bizottsági határozatnak az ahhoz csatolt nyilatkozat tekintetében való módosításáról

text:
               6.5.2004

               HU

               Az Európai Unió Hivatalos Lapja

               L 172/7

         BIZOTTSÁGI HATÁROZAT
   (2004. április 29.)
   az Európai Atomenergia-közösségnek (Euratom) a nukleáris biztonságról szóló 1994. évi egyezményhez való csatlakozásáról szóló, 1999. november 16-i 1999/819/Euratom bizottsági határozatnak az ahhoz csatolt nyilatkozat tekintetében való módosításáról
   (2004/491/Euratom)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Atomenergia-közösség létrehozásáról szóló szerződésre és különösen annak 101. cikke (2) bekezdésére,
   tekintettel az Európai Atomenergia-közösségnek a nukleáris biztonságról szóló egyezményhez való csatlakozása jóváhagyásáról szóló, 1998. december 7-i tanácsi határozatnak az ahhoz csatolt nyilatkozat vonatkozásában való módosításáról szóló, 2003. december 15-i tanácsi határozatra (1),
   tekintettel a Cseh Köztársaságnak, az Észt Köztársaságnak, a Ciprusi Köztársaságnak, a Lett Köztársaságnak, a Litván Köztársaságnak, a Magyar Köztársaságnak, a Máltai Köztársaságnak, a Lengyel Köztársaságnak, a Szlovén Köztársaságnak és a Szlovák Köztársaságnak az Európai Unióhoz történő csatlakozásáról szóló, 2003. április 16-án Athénban aláírt szerződésére,
   mivel:

               (1)

               Az Európai Atomenergia-közösség az 1999. november 16-i bizottsági határozat (2) által csatlakozott a nukleáris biztonságról szóló egyezményhez. 2000. január 31-én a csatlakozási okiratokat, beleértve az Egyezmény 30. cikke (4) bekezdése iii. pontjának rendelkezéseivel összhangban tett nyilatkozatot, letétbe helyezték a Nemzetközi Atomenergia-ügynökség főigazgatójánál.

               (2)

               Ez a Közösség által a csatlakozás pillanatában tett nyilatkozat egy olyan tanácsi határozaton alapult, melyet részben semmisnek nyilvánított a Bíróság (3), mivel e határozat által tartalmazott nyilatkozat harmadik bekezdése nem mondta ki, hogy a Közösség hatáskörrel rendelkezik az Egyezmény 7., 14., 16. cikke (1) és (3) bekezdése és a 17-től a 19. cikkig terjedő cikkei által szabályozott területeken. A letétbe helyezett nyilatkozatot ezért helyettesíteni kell egy olyan módosított nyilatkozattal, melynek alapja a Bíróság határozatát végrehajtó, 2003. december 15-i tanácsi rendelet.

               (3)

               A Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság 2004. május 1-jétől a Közösség tagja lesz. Ennélfogva a nyilatkozat első bekezdését szintén módosítani kell,

         ELFOGADTA EZT A HATÁROZATOT:
   1. cikk
   Az Európai Atomenergia-közösség által, a nukleáris biztonságról szóló egyezmény 30. cikke (4) bekezdése iii. pontja rendelkezéseinek megfelelően tett nyilatkozatot, abban a formában, ahogy azt 2000. január 31-én letétbe helyezték a Nemzetközi Atomenergia-ügynökség főigazgatójánál, a következő nyilatkozattal kell helyettesíteni:

      „Az Európai Atomenergia-közösség nyilatkozata a nukleáris biztonságról szóló egyezmény 30. cikke (4) bekezdése iii. pontjának rendelkezései szerint
      Jelenleg a következő államok tagjai az Európai Atomenergia-közösségnek: a Belga Királyság, a Cseh Köztársaság, a Dán Királyság, a Németországi Szövetségi Köztársaság, az Észt Köztársaság, a Görög Köztársaság, a Spanyol Királyság, a Francia Köztársaság, Írország, az Olasz Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Luxemburgi Nagyhercegség, a Holland Királyság, az Osztrák Köztársaság, a Lengyel Köztársaság, a Portugál Köztársaság, a Szlovén Köztársaság, a Szlovák Köztársaság, a Finn Köztársaság, a Svéd Királyság, Nagy-Britannia és Észak-Írország Egyesült Királysága.
      A Közösség kijelenti, hogy az Egyezmény 1–5. cikkét, 7. cikkét és 14–35. cikkét alkalmazni kell rá.
      A Közösség a fent említett tagállamokkal megosztva rendelkezik hatáskörökkel az Egyezmény 7. cikke és a 14-től 19. cikke által szabályozott területeken, az Európai Atomenergia-közösséget létrehozó szerződés 2. cikke b) pontjának és az »Egészség és biztonság« című 3. fejezet II. címében szereplő vonatkozó cikkeknek megfelelően.”

   2. cikk
   Az 1. cikkben foglalt nyilatkozatot e határozat hatálybalépését követően a lehető legrövidebb időn belül letétbe kell helyezni az egyezmény letéteményesénél, azaz a Nemzetközi Atomenergia-ügynökség főigazgatójánál, az Európai Bizottság a Bécsben székelő nemzetközi intézmények mellett működtetett Delegációjának vezetője által aláírt levélben, ezen határozat angol, francia és spanyol változataival együtt.
   3. cikk
   Ez a határozat 2004. május 1-jén lép hatályba.

      Kelt Brüsszelben, 2004. április 29-én.

            a Bizottság nevében

         Loyola DE PALACIO

            alelnök

      (1)  Nem tették közzé.

      (2)  HL L 318., 1999.12.11., 20. o.

      (3)  A Bizottság kontra Tanács C-29/99. sz. ügyben 2002. december 10-én hozott ítélet (EBHT 2002, I-11221. o.).


title: A Tanács (EU) 2016/271 határozata (2016. február 12.) az Európai Unió és a Saint Vincent és Grenadine-szigetek közötti, a rövid távú tartózkodásra jogosító vízumok alóli mentességről szóló megállapodásnak az Európai Unió nevében történő megkötéséről

text:
               27.2.2016

               HU

               Az Európai Unió Hivatalos Lapja

               L 52/9

         A TANÁCS (EU) 2016/271 HATÁROZATA
   (2016. február 12.)
   az Európai Unió és a Saint Vincent és Grenadine-szigetek közötti, a rövid távú tartózkodásra jogosító vízumok alóli mentességről szóló megállapodásnak az Európai Unió nevében történő megkötéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 77. cikke (2) bekezdésének a) pontjára, összefüggésben a 218. cikke (6) bekezdése második albekezdése a) pontjának v. alpontjával,
   tekintettel az Európai Bizottság javaslatára,
   tekintettel az Európai Parlament egyetértésére (1),
   mivel:

               (1)

               A Bizottság az Európai Unió nevében tárgyalásokat folytatott a Saint Vincent és Grenadine-szigetekkel a rövid távú tartózkodásra jogosító vízumok alóli mentességről szóló megállapodásról (a továbbiakban: a megállapodás).

               (2)

               Az (EU) 2015/1034 tanácsi határozattal (2) összhangban a megállapodást 2015. május 28-án aláírták és azóta ideiglenesen alkalmazzák.

               (3)

               A megállapodás szakértői vegyes bizottságot hoz létre a megállapodás igazgatása céljából. Az Uniót e vegyes bizottságban a Bizottság képviseli, amelyet a tagállamok képviselőinek kell támogatniuk.

               (4)

               Ez a határozat a schengeni vívmányok azon rendelkezéseinek továbbfejlesztését képezi, amelyekben az Egyesült Királyság a 2000/365/EK tanácsi határozattal (3) összhangban nem vesz részt. Ennélfogva az Egyesült Királyság nem vesz részt e határozatnak az elfogadásában, az rá nézve nem kötelező és nem alkalmazandó.

               (5)

               Ez a határozat a schengeni vívmányok azon rendelkezéseinek továbbfejlesztését képezi, amelyekben Írország a 2002/192/EK tanácsi határozattal (4) összhangban nem vesz részt. Ennélfogva Írország nem vesz részt e határozatnak az elfogadásában, az rá nézve nem kötelező és nem alkalmazandó.

               (6)

               A megállapodást jóvá kell hagyni,

         ELFOGADTA EZT A HATÁROZATOT:
   1. cikk
   Az Európai Unió és a Saint Vincent és Grenadine-szigetek közötti, a rövid távú tartózkodásra jogosító vízumok alóli mentességről szóló megállapodást az Unió nevében a Tanács jóváhagyja.
   2. cikk
   A megállapodás 8. cikkének (1) bekezdésében előírt értesítést az Unió nevében a Tanács elnöke teszi meg (5).
   3. cikk
   A megállapodás 6. cikke szerint létrehozott szakértői vegyes bizottságban a tagállamok képviselőinek támogatásával a Bizottság látja el az Unió képviseletét.
   4. cikk
   Ez a határozat az elfogadásának napján lép hatályba.

      Kelt Brüsszelben, 2016. február 12-én.

            a Tanács részéről

            az elnök

         J.R.V.A. DIJSSELBLOEM

      (1)  2015. december 15-i egyetértés (a Hivatalos Lapban még nem tették közzé).

      (2)  A Tanács (EU) 2015/1034 határozata (2015. május 7.) az Európai Unió és a Saint Vincent és Grenadine-szigetek közötti, a rövid távú tartózkodásra jogosító vízumok alóli mentességről szóló megállapodásnak az Európai Unió nevében történő aláírásáról és az ideiglenes alkalmazásáról (HL L 173., 2015.7.3., 37. o.).

      (3)  A Tanács 2000/365/EK határozata (2000. május 29.) Nagy-Britannia és Észak-Írország Egyesült Királyságának a schengeni vívmányok egyes rendelkezéseinek alkalmazásában való részvételére vonatkozó kéréséről (HL L 131., 2000.6.1., 43. o.).

      (4)  A Tanács 2002/192/EK határozata (2002. február 28.) Írországnak a schengeni vívmányok egyes rendelkezései alkalmazásában való részvételére vonatkozó kéréséről (HL L 64., 2002.3.7., 20. o.).

      (5)  A Tanács Főtitkársága gondoskodik a megállapodás aláírása napjának az Európai Unió Hivatalos Lapjában való közzétételéről.


title: A Tanács (KKBP) 2017/1934 határozata (2017. október 23.) a Guineai Köztársasággal szembeni korlátozó intézkedésekről szóló 2010/638/KKBP határozat módosításáról

text:
               24.10.2017

               HU

               Az Európai Unió Hivatalos Lapja

               L 273/10

         A TANÁCS (KKBP) 2017/1934 HATÁROZATA
   (2017. október 23.)
   a Guineai Köztársasággal szembeni korlátozó intézkedésekről szóló 2010/638/KKBP határozat módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2010. október 25-én elfogadta a Guineai Köztársasággal szembeni korlátozó intézkedésekről szóló 2010/638/KKBP határozatot (1).

               (2)

               A 2010/638/KKBP határozat felülvizsgálata alapján a szóban forgó korlátozó intézkedések hatályát 2018. október 27-ig meg kell hosszabbítani.

               (3)

               A 2010/638/KKBP határozatot ezért ennek megfelelően módosítani kell,

         ELFOGADTA EZT A HATÁROZATOT:
   1. cikk
   A 2010/638/KKBP határozat 8. cikke (2) bekezdésének helyébe a következő szöveg lép:

      „(2)   Ezt a határozatot 2018. október 27-ig kell alkalmazni. Ezt a határozatot folyamatosan felül kell vizsgálni. Ha a Tanács úgy ítéli meg, hogy e határozat céljai nem valósultak meg, a határozatot szükség szerint meg kell újítani vagy módosítani kell.”.

   2. cikk
   Ez a határozat az Európai Unió Hivatalos Lapjában való kihirdetésének napján lép hatályba.

      Kelt Luxembourgban, 2017. október 23-án.

            A Tanács részéről

            az elnök

         K. IVA

      (1)  A Tanács 2010/638/KKBP határozata (2010. október 25.) a Guineai Köztársasággal szembeni korlátozó intézkedésekről (HL L 280., 2010.10.26., 10. o.).


title: 2004/774/EK: A Bizottság határozata (2004. november 9.) a közös halászati politika keretén belül az északi-tengeri regionális tanácsadó testület működésének megkezdéséről

text:
               18.11.2004

               HU

               Az Európai Unió Hivatalos Lapja

               L 342/28

         A BIZOTTSÁG HATÁROZATA
   (2004. november 9.)
   a közös halászati politika keretén belül az északi-tengeri regionális tanácsadó testület működésének megkezdéséről
   (2004/774/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a közös halászati politika alapján történő regionális tanácsadó testület felállításáról szóló, 2004. július 19-i 585/2004/EK tanácsi határozatra (1) és különösen annak 3. cikke (3) bekezdésére,
   tekintettel az Egyesült Királyság által Belgium, Dánia, Németország, Spanyolország, Franciaország, Hollandia, Svédország és az Egyesült Királyság nevében, 2004. szeptember 10-én továbbított ajánlásra,
   mivel:

               (1)

               A halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendelet (2) és az 585/2004/EK határozat rendelkezik a regionális tanácsadó testületek létrehozásáról és működésükről.

               (2)

               Az 585/2004/EK határozat 2. cikke az Északi-tenger (ICES IV és IIIa területek) tekintetében regionális tanácsadó testületet állít fel.

               (3)

               Az 585/2004/EK határozat 3. cikke (1) bekezdésének megfelelően a halászati ágazat és más érdekcsoportok képviselői Belgiumban, Dániában, Németországban, Spanyolországban, Franciaországban, Hollandiában, Svédországban és az Egyesült Királyságban e regionális tanácsadó testület működésére vonatkozó kérelmet nyújtottak be.

               (4)

               Az 585/2004/EK határozat 3. cikke (2) bekezdésének megfelelően az érintett tagállamok megvizsgálják, hogy az északi-tengeri regionális tanácsadó testületre vonatkozó kérelem megfelel-e a határozat rendelkezéseinek. 2004. szeptember 10-én az érintett tagállamok továbbították e regionális tanácsadó testületre vonatkozó ajánlásukat a Bizottsághoz.

               (5)

               A Bizottság értékelte az érintett felek kérelmét és az ajánlást az 585/2004/EK határozat, valamint a közös halászati politika célkitűzéseinek és alapelveinek a fényében, és megállapította, hogy az északi-tengeri regionális tanácsadó testület kész megkezdeni működését,

         A KÖVETKEZŐKÉPPEN HATÁROZOTT:
   Egyetlen cikk
   Az 585/2004/EK határozattal felállított északi-tengeri regionális tanácsadó testület 2004. november 1-jétől megkezdi működését.

      Kelt Brüsszelben, 2004. november 9-én.

            a Bizottság részéről

         António VITORINO

            a Bizottság tagja

      (1)  HL L 256., 2004.8.3., 17. o.

      (2)  HL L 358., 2002.12.31., 59. o.


title: 2010/309/: A Bizottság határozata ( 2010. június 3. ) a 2008/721/EK határozatnak a fogyasztók biztonsága, a közegészségügy és a környezet területén működő tudományos bizottságok tagjainak és szakértőinek nyújtott juttatások tekintetében való módosításáról

text:
               4.6.2010

               HU

               Az Európai Unió Hivatalos Lapja

               L 138/24

         A BIZOTTSÁG HATÁROZATA
   (2010. június 3.)
   a 2008/721/EK határozatnak a fogyasztók biztonsága, a közegészségügy és a környezet területén működő tudományos bizottságok tagjainak és szakértőinek nyújtott juttatások tekintetében való módosításáról
   (2010/309/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre és különösen annak 168. és 169. cikkére,
   mivel:

               (1)

               A fogyasztók biztonsága, a közegészségügy és a környezet területén a tudományos bizottságok tanácsadói szerkezetének kialakításáról és a 2004/210/EK határozat hatályon kívül helyezéséről szóló, 2008. szeptember 5-i 2008/721/EK bizottsági határozat (1) 19. cikke előírja, hogy a tudományos bizottságok tagjai, a kockázatértékelési tudományos tanácsadói testület (a továbbiakban: testület) tagjai, valamint a külső szakértők juttatásokra jogosultak, amennyiben a bizottságok ülésein, tematikus munkaértekezleteken, munkacsoportokban és a Bizottság által szervezett egyéb üléseken és eseményeken vesznek részt, illetve egy adott téma kapcsán az előadó feladatát látja el.

               (2)

               A 2008/721/EK határozat III. melléklete meghatározza a tudományos bizottságok tagjainak, a testület tudományos tanácsadóinak, valamint a külső szakértőknek fizetendő juttatásokat.

               (3)

               Jelenleg az ülésen való részvételért csak az ülésen ténylegesen jelen lévő szakértőknek fizethető juttatás. A modern technológiai eszközök lehetővé teszik, hogy a szakértők audiovizuális és videoeszközök segítségével, virtuális üléseken osszák meg egymással véleményüket. Az említett eszközök használata lehetővé tenné a szakértők szélesebb körű részvételét a tudományos bizottságok tevékenységeiben, ugyanakkor minimalizálná a környezetet érő hatásokat, a költségeket, és csökkentené a szakértők számára az utazáshoz szükséges időt.

               (4)

               Ha egy szakértő elektronikus eszközök segítségével, a távolból vesz részt egy ülésen, a juttatás összege az adott ülés időtartamával arányos (rövid részvétel, teljes nap, illetve vagy csak a délelőtti, vagy csak a délutáni eseményre korlátozódó részvétel).

               (5)

               Ezért ki kell igazítani a tagok, tanácsadók és szakértők részvétele után fizetendő juttatások szabályait. A 2008/721/EK határozat 19. cikkét és III. mellékletét ezért ennek megfelelően módosítani kell,

         ELFOGADTA EZT A HATÁROZATOT:
   1. cikk
   A 2008/721/EK bizottsági határozat a következőképpen módosul:

               1.

               A 19. cikk első bekezdése helyébe a következő szöveg lép:
               „A tudományos bizottságok tagjai, a testület tudományos tanácsadói és a külső szakértők juttatásokra jogosultak, amennyiben – akár személyesen, akár a távolból, elektronikus eszközök segítségével – a bizottságok ülésein, tematikus munkaértekezleteken, munkacsoportokban és a Bizottság által szervezett egyéb üléseken és eseményeken vesznek részt, illetve egy adott kérdés előadói, a III. mellékletben meghatározottak szerint.”

               2.

               A III. melléklet helyébe e határozat mellékletének szövege lép.

         2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Brüsszelben, 2010. június 3-án.

            a Bizottság részéről

            az elnök

         José Manuel BARROSO

      (1)  HL L 241., 2008.9.10., 21. o.

      MELLÉKLET

            „III. MELLÉKLET

               JUTTATÁSOK

                        1.

                        A tudományos bizottságok tagjai, a testület tudományos tanácsadói és a külső szakértők az alábbiaknak megfelelően juttatásokra jogosultak, amennyiben a bizottságok ülésein, tematikus munkaértekezleteken, munkacsoportokban és a Bizottság által szervezett egyéb üléseken és eseményeken vesznek részt a következőknek megfelelően:

                                    a)

                                    személyes részvétel esetén 385 EUR minden egyes nap után, amelyen az érintett személy jelen volt;

                                    b)

                                    a távolból megvalósuló részvétel esetén 100 EUR a részvétel minden megkezdett órája után a következő értékhatárokkal:

                                                i.

                                                385 EUR az egy délelőttöt és egy délutánt magában foglaló részvételért; és

                                                ii.

                                                195 EUR az egy délelőttöt vagy egy délutánt magában foglaló részvételért.

                        2.

                        A tudományos bizottságok tagjai, a testület tudományos tanácsadói és a külső szakértők a következő feltételek szerint részesülnek juttatásban egy adott kérdés előadóiként:

                                    a)

                                    A juttatás összege annak függvényében változik, hogy milyen mértékű munkaterhelést tesz szükségessé az adott téma összetettsége, mennyi időt vesz igénybe a vélemény kidolgozása, milyen mértékben áll rendelkezésre és hozzáférhető az összegyűjtendő és felhasználandó adat- és információállomány, valamint a feldolgozandó szakirodalom, milyen széles körű és komplexitású konzultációt kell végezni az érintettek, illetve a nyilvánosság körében, és szükség van-e más testületekkel való kapcsolatfelvételre; ennek megfelelően a juttatás összege az alább javasolt szempontok alapján határozható meg:

                                                Összeg

                                                Javasolt szempontok

                                                385 EUR

                                                            —

                                                            Egyszerű, rutinmunkát igénylő kérdés

                                                            —

                                                            A vélemény kidolgozása egy dosszié vizsgálatán alapul, melyhez csekély mértékű adatgyűjtésre és kis mennyiségű szakirodalom feldolgozására van szükség

                                                            —

                                                            Nem kerül sor nyilvános konzultációra

                                                            —

                                                            Az első és az utolsó ülés között eltelt idő nem haladja meg az 5 hónapot

                                                770 EUR

                                                            —

                                                            Összetett kérdés

                                                            —

                                                            A vélemény kidolgozásához jelentős adatgyűjtésre és nagy mennyiségű szakirodalom feldolgozására van szükség

                                                            —

                                                            Konzultációra kerül sor az érintettek és/vagy a nyilvánosság körében; a visszajelzések feldolgozása csekély munkaterhet jelent

                                                            —

                                                            Az első és az utolsó ülés között eltelt idő 5–9 hónap

                                                1 155 EUR

                                                            —

                                                            Különösen összetett kérdés

                                                            —

                                                            A vélemény kidolgozásához rendkívül kiterjedt adatgyűjtésre és -elemzésre, valamint nagy mennyiségű szakirodalom feldolgozására van szükség

                                                            —

                                                            Kiterjedt és komplex konzultációkra kerül sor az érdekelt felekkel, a nagyközönséggel, illetve más tudományos testületekkel; a visszajelzések feldolgozása nagy munkaterhet jelent

                                                            —

                                                            Az első és az utolsó ülés között eltelt idő több mint 9 hónap

                                    b)

                                    A Bizottságnak, amikor az érintetteket vélemény kidolgozására kéri fel, az a) pontban feltüntetett szempontok alapján meg kell határoznia az előadónak járó juttatás összegét. Az összeget a Bizottság a kért vélemény kidolgozása közben módosíthatja, amennyiben a módosítást a vonatkozó szempontok tekintetében előre nem látott változások indokolják.”


title: Az EFTA-államok Állandó Bizottságának 2/2015/SC számú határozata (2015. szeptember 24.) a 2014–2021 közötti időszakra vonatkozó EGT Finanszírozási Mechanizmus ideiglenes bizottság létrehozásáról [2015/2024]

text:
               12.11.2015

               HU

               Az Európai Unió Hivatalos Lapja

               L 295/63

         AZ EFTA-ÁLLAMOK ÁLLANDÓ BIZOTTSÁGÁNAK 2/2015/SC SZÁMÚ HATÁROZATA
   (2015. szeptember 24.)
   a 2014–2021 közötti időszakra vonatkozó EGT Finanszírozási Mechanizmus ideiglenes bizottság létrehozásáról [2015/2024]
   AZ EFTA-ÁLLAMOK ÁLLANDÓ BIZOTTSÁGA,
   tekintettel az Európai Gazdasági Térségről szóló megállapodásra (a továbbiakban: EGT-megállapodás),
   tekintettel a 2014–2021 közötti időszakra vonatkozó új EGT Finanszírozási Mechanizmus létrehozásáról szóló, megkötendő megállapodásra,
   tekintettel a Norvég Királyság és az Európai Unió közötti, a 2014–2021 időszakra vonatkozó Norvég Finanszírozási Mechanizmusról szóló, megkötendő megállapodásra,
   A KÖVETKEZŐKÉPPEN HATÁROZOTT:
   1. cikk
   (1)   Létrejön a 2014–2021 közötti időszakra vonatkozó EGT Finanszírozási Mechanizmus ideiglenes bizottság (a továbbiakban: az ideiglenes bizottság), amelynek a lehető leghamarabb működőképesnek kell lennie.
   (2)   Az ideiglenes bizottság segíti az EFTA-államokat a 2014–2021 közötti időszakra vonatkozó EGT Finanszírozási Mechanizmus végrehajtásának előkészítésében.
   (3)   Az ideiglenes bizottság az Állandó Bizottságnak tesz jelentést.
   (4)   Az ideiglenes bizottságot az EGT-hez tartozó EFTA-államok Európai Unió mellett működő képviseletei segíthetik.
   (5)   Az ideiglenes bizottságot a 2014–2021 közötti időszakra vonatkozó EGT Finanszírozási Mechanizmust létrehozó megállapodás hatálybalépésének vagy átmeneti alkalmazásának napján a 2014–2021 közötti időszakra vonatkozó EGT Finanszírozási Mechanizmus bizottság váltja fel.
   (6)   Az EGT Finanszírozási Mechanizmus és a norvég Finanszírozási Mechanizmus közötti lehetséges koordinációt az ideiglenes bizottság vitatja meg és értékeli.
   (7)   Az ideiglenes bizottság megállapodik az elnökről, akit az Állandó Bizottságnak meg kell erősítenie.
   2. cikk
   Ez a határozat azonnal hatályba lép.
   3. cikk
   Ezt a határozatot az Európai Unió Hivatalos Lapjának EGT-re vonatkozó részében és EGT-kiegészítésében ki kell hirdetni.

      Kelt Brüsszelben, 2015. szeptember 24-én.

            az Állandó Bizottság részéről

            megbízott elnök

         Ingrid SCHULERUD

            főtitkár

         Kristinn F. ÁRNASON


title: 2012/566/EU: Az Európai Parlament határozata ( 2012. május 10. ) az Európai Rendőrakadémia 2010-es pénzügyi évre szóló költségvetésének végrehajtására vonatkozó mentesítésről

text:
               17.10.2012

               HU

               Az Európai Unió Hivatalos Lapja

               L 286/156

         AZ EURÓPAI PARLAMENT HATÁROZATA
   (2012. május 10.)
   az Európai Rendőrakadémia 2010-es pénzügyi évre szóló költségvetésének végrehajtására vonatkozó mentesítésről
   (2012/566/EU)
   AZ EURÓPAI PARLAMENT,

               —

               tekintettel az Európai Rendőrakadémia 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Európai Rendőrakadémia 2010-es pénzügyi évre vonatkozó végleges éves beszámolójáról szóló jelentésére, az akadémia válaszaival együtt (1),

               —

               tekintettel a Tanács 2012. február 21-i ajánlására (06083/2012 – C7-0051/2012),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Európai Rendőrakadémia (CEPOL) létrehozásáról szóló, 2005. szeptember 20-i 2005/681/IB tanácsi határozatra (3) és különösen annak 16. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel a 2011. június 30-i C(2011) 4680 bizottsági határozatra, melyben a Bizottság elfogadja az Európai Rendőrakadémiának a 2343/2002/EK, Euratom rendelettől való eltérésre vonatkozó kérelmét,

               —

               tekintettel az Európai Rendőrakadémia 2010. július 12-i jelentésére a magánkiadások visszatérítéséről ((10/0257/KA),

               —

               tekintettel az Európai Rendőrakadémia által megrendelt külső ellenőrzésre a magánkiadások visszatérítése vonatkozásában (szerződésszám: CEPOL/2010/001),

               —

               tekintettel az Európai Rendőrakadémia ötéves külső értékeléséről szóló végleges jelentésre (szerződésszám: CEPOL/CT/2010/002);

               —

               tekintettel az Igazságügyek, Szabadság és Biztonság Főigazgatóság 2009. évi tevékenységéről szóló jelentésre,

               —

               tekintettel az Európai Rendőrakadémia 2010–2014-es többéves cselekvési tervének végrehajtásáról szóló, negyedik előrehaladási jelentésére,

               —

               tekintettel a Számvevőszék jelentésére az Európai Rendőrakadémia 2010–2014-es többéves cselekvési tervének végrehajtásáról,

               —

               tekintettel a Belső Ellenőrzési Szolgálat (IAS) 2011. július 4-i feljegyzésére (Ares (2011) 722479) az Európai Rendőrakadémia 2010–2014-es többéves cselekvési tervének végrehajtásáról szóló, harmadik előrehaladási jelentésről,

               —

               tekintettel az Európai Rendőrakadémia jelentésére és mellékleteire az Európai Parlament „2009. évi mentesítés: Európai Rendőrakadémia” című állásfoglalásának végrehajtásáról,

               —

               tekintettel az Európai Rendőrakadémia jelentésére és mellékleteire közbeszerzési kézikönyvének alkalmazásáról a 2010. július 1. és 2011. július 1. közötti időszakban,

               —

               tekintettel eljárási szabályzatának 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és az Állampolgári Jogi, Bel- és Igazságügyi Bizottság véleményére (A7-0119/2012),

               1.

               mentesítést ad az Európai Rendőrakadémia igazgatója számára a Rendőrakadémia 2010-es pénzügyi évre szóló költségvetésének végrehajtására vonatkozóan;

               2.

               észrevételeit az alábbi állásfoglalásban foglalja össze;

               3.

               utasítja elnökét, hogy továbbítsa ezen határozatot, valamint az annak szerves részét képező állásfoglalást az Európai Rendőrakadémia igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában való közzétételről (L sorozat).

            az elnök

         Martin SCHULZ

            a főtitkár

         Klaus WELLE

      (1)  HL C 366., 2011.12.15., 134. o.

      (2)  HL L 248., 2002.9.16., 1. o.

      (3)  HL L 256., 2005.10.1., 63. o.

      (4)  HL L 357., 2002.12.31., 72. o.
   MELLÉKLET

      AZ EURÓPAI PARLAMENT UTÓBBI ÉVEKBEN TETT AJÁNLÁSAI

               Európai Rendőrakadémia

               2006

               2007

               2008

               2009

               Teljesítmény

               Tárgytalan

               Tárgytalan

               Tárgytalan

                           —

                           Aggodalmát fejezi ki amiatt, hogy a Számvevőszék súlyos hiányosságokat állapított meg a tanfolyamok és szemináriumok szervezésével kapcsolatos kiadásokra vonatkozó adminisztratív és pénzügyi szabályok tekintetében, főként az akadémia soha hatályba nem lépett felülvizsgált pénzügyi szabályzata miatt

                           —

                           Azt javasolja, hogy az akadémia biztosítson közvetlen hozzáférést részletes költségvetéséhez

               Költségvetési és pénzügyi irányítás

                           —

                           A költségvetési előirányzatokat nem a hatékony és eredményes pénzgazdálkodás elvével összhangban használták fel

                           —

                           A beszerzési rendszer nem felelt meg a pénzügyi szabályzat előírásainak.

                           —

                           Az akadémia nem hozta létre azokat a szükséges rendszereket és eljárásokat, amelyek lehetővé tennék számára az ügynökségekre vonatkozó költségvetési rendelet követelményeinek megfelelő pénzügyi jelentés elkészítését

                           —

                           Az akadémia pénzügyi szabályzata szerint annak végrehajtásához részletes szabályokra van szükség

                           —

                           Az ügynökség nem felel meg a költségvetés egységességére és pontosságára vonatkozó elvnek (A költségvetés nem tartalmazta a Bizottságtól 2007-ben, a Meda program végrehajtásához kapott 1 500 000 EUR-s összeget)

                           —

                           Az ügynökség nem felel meg az átláthatóság elvének

                           —

                           Az átvitelek (1 700 000 EUR) és a törölt előirányzatok magas aránya azt mutatja, hogy a költségvetési gazdálkodás nehézségekkel küzd

                           —

                           Sem az előzetes beszámoló, sem a költségvetési és pénzügyi irányításról szóló jelentés nem készült el

                           —

                           Az akadémia pénzügyi szabályzata szerint annak végrehajtásához részletes szabályokra van szükség

                           —

                           A beszerzési rendszer nem felelt meg a pénzügyi szabályzat előírásainak

                           —

                           Olyan esetekre is fény derült, hogy az előirányzatokból az akadémia egyes alkalmazottainak magánköltségeit finanszírozták

                           —

                           Az ügynökség nem felel meg az évenkéntiség elvének (azaz a 2008-as kifizetési előirányzatokból több mint 2 700 000 EUR-t át kellett vinni)

                           —

                           Hiányosságok a költségvetés tervezése és nyomon követése terén

                           —

                           A 2009. évi előirányzatokból több mint 3 800 000 EUR-t (a teljes költségvetés 43 %-át) 2010-re hozták át

                           —

                           A 2008-ról áthozott előirányzatok 46 %-át törölni kellett, és ez azt mutatja, hogy súlyos, visszatérő hiányosságok jellemzik a költségvetés végrehajtásának tervezését és monitorozását, és ez ellentmond az évenkéntiség alapelvének

                           —

                           2008-ra vonatkozóan a költségvetés 31 %-át kellett átvinni a következő évre

                           —

                           A 2009. évi előzetes beszámoló elkészítésekor jelentős késedelmek és hibák voltak tapasztalhatóak

               Közbeszerzési eljárás

               Tárgytalan

               Tárgytalan

               Tárgytalan

               Aggodalmának ad hangot amiatt, hogy az akadémia folyamatosan nem tartja be a költségvetési rendelet közbeszerzésre vonatkozó szabályait. Az akadémia teljes költségvetésének jelentős része szabálytalanságokat tartalmaz

               Humánerőforrás

               Tárgytalan

               Tárgytalan

               Tárgytalan

                           —

                           Számos hiányosság a személyzeti kiválasztás terén

                           —

                           Elfogadhatatlannak tartja, hogy:

                                       —

                                       A jelöltek által elérendő küszöbértékeket általában a jelöltek értékelését és rangsorolását követően határozták meg

                                       —

                                       Az interjúkon feltett kérdéseket gyakran a jelentkezések tanulmányozását követően dolgozták ki

                                       —

                                       Az eljárások dokumentálása nem volt megfelelő

                           —

                           Aggodalmát fejezi ki az olyan gyakorlatok miatt, amelyeket nem tesz lehetővé az EU tisztviselőinek személyzeti szabályzata, illetve amelyek illegálisak

               Belső ellenőrzés

               Tárgytalan

                           —

                           A belső ellenőrzési standardok hiánya és a költségvetési nyomon követés alacsony hatékonysága

                           —

                           Olyan esetekre is fény derült, hogy az előirányzatokból az akadémia egyes alkalmazottainak magánköltségeit finanszírozták

                           —

                           A kötelezettségvállalások egy mintájának ellenőrzése megmutatta, hogy 3 esetben nem volt eseménynapló a pénzügyi végrehajtás visszakövetéséhez

                           —

                           Ezen esetekre vonatkozóan nem készült külső ellenőrzés

               Megállapítja, hogy az akadémia költségvetésének végrehajtására vonatkozó mentesítést még inkább az év során nyújtott teljesítményére kell alapozni

          ---documentbreak---

               17.10.2012

               HU

               Az Európai Unió Hivatalos Lapja

               L 286/158

         AZ EURÓPAI PARLAMENT ÁLLÁSFOGLALÁSA
   (2012. május 10.)
   az Európai Rendőrakadémia 2010-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
   AZ EURÓPAI PARLAMENT,

               —

               tekintettel az Európai Rendőrakadémia 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Európai Rendőrakadémia 2010-es pénzügyi évre vonatkozó végleges éves beszámolójáról szóló jelentésére, az akadémia válaszaival együtt (1),

               —

               tekintettel a Tanács 2012. február 21-i ajánlására (06083/2012 – C7-0051/2012),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Európai Rendőrakadémia (CEPOL) létrehozásáról szóló, 2005. szeptember 20-i 2005/681/IB tanácsi határozatra (3) és különösen annak 16. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel a 2011. június 30-i C(2011) 4680 bizottsági határozatra, melyben a Bizottság elfogadja az Európai Rendőrakadémiának a 2343/2002/EK, Euratom rendelettől való eltérésre vonatkozó kérelmét,

               —

               tekintettel az Európai Rendőrakadémia 2010. július 12-i jelentésére a magánkiadások visszatérítéséről ((10/0257/KA),

               —

               tekintettel az Európai Rendőrakadémia által megrendelt külső ellenőrzésre a magánkiadások visszatérítése vonatkozásában (szerződésszám: CEPOL/2010/001),

               —

               tekintettel az Európai Rendőrakadémia ötéves külső értékeléséről szóló végleges jelentésre (szerződésszám: CEPOL/CT/2010/002);

               —

               tekintettel az Igazságügyek, Szabadság és Biztonság Főigazgatóság 2009. évi tevékenységéről szóló jelentésre,

               —

               tekintettel az Európai Rendőrakadémia 2010–2014-es többéves cselekvési tervének végrehajtásáról szóló, negyedik előrehaladási jelentésére,

               —

               tekintettel a Számvevőszék jelentésére az Európai Rendőrakadémia 2010–2014-es többéves cselekvési tervének végrehajtásáról,

               —

               tekintettel a Belső Ellenőrzési Szolgálat (IAS) 2011. július 4-i feljegyzésére (Ares (2011) 722479) az Európai Rendőrakadémia 2010–2014-es többéves cselekvési tervének végrehajtásáról szóló, harmadik előrehaladási jelentésről,

               —

               tekintettel az Európai Rendőrakadémia jelentésére és mellékleteire az Európai Parlament „2009. évi mentesítés: Európai Rendőrakadémia” című állásfoglalásának végrehajtásáról,

               —

               tekintettel az Európai Rendőrakadémia jelentésére és mellékleteire közbeszerzési kézikönyvének alkalmazásáról a 2010. július 1. és 2011. július 1. közötti időszakban,

               —

               tekintettel eljárási szabályzatának 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és az Állampolgári Jogi, Bel- és Igazságügyi Bizottság véleményére (A7-0119/2012),

               A.

               mivel az Európai Rendőrakadémiát (a továbbiakban: az akadémia) 2001-ben hozták létre, és 2006. január 1-jén kezdődő hatállyal a költségvetési rendelet 185. cikke értelmében közösségi szervvé alakították, amelyre az ügynökségekre vonatkozó költségvetési keretrendelet alkalmazandó;

               B.

               mivel a Számvevőszék az akadémia 2006., 2007., és 2009. pénzügyi évről szóló éves beszámolóiról szóló jelentéseiben fenntartásokat fogalmazott meg a beszámoló alapjául szolgáló tranzakciók jogszerűsége és szabályszerűsége kapcsán, mivel a közbeszerzési eljárások nem feleltek meg a költségvetési rendelet rendelkezéseinek;

               C.

               mivel az akadémia 2008-as pénzügyi évre vonatkozó éves beszámolójáról szóló jelentésében a Számvevőszék figyelemfelhívó megjegyzéssel egészítette ki a véleményét, mindazonáltal anélkül, hogy fenntartásokat fogalmazott volna meg a beszámoló megbízhatóságával kapcsolatban, míg az elszámolások alapjául szolgáló ügyletek jogszerűségét és szabályszerűségét illetően véleményében fenntartásokat fogalmazott meg;

               D.

               mivel 2010. október 7-i határozatában a Parlament megtagadta a mentesítés megadását az akadémia igazgatója számára a 2008-as pénzügyi év költségvetésének végrehajtására vonatkozóan;

               E.

               mivel 2011. május 10-i határozatában a Parlament úgy határozott, hogy elhalasztja a döntést a mentesítés megadásáról az akadémia igazgatója számára a 2009-es pénzügyi év költségvetésének végrehajtása vonatkozásában (5), majd 2011. október 25-i határozatában megadta azt (6);

               F.

               mivel az akadémia ügynökséggé válása óta első alkalommal a Számvevőszék az akadémia 2010-es pénzügyi évről szóló éves beszámolóiról szóló jelentésében fenntartások nélküli véleményt adott ki az elszámolások megbízhatóságáról és az alapjául szolgáló ügyletek jogszerűségéről és szabályszerűségéről;

               G.

               mivel az akadémia többéves cselekvési tervéről (2010–2014) szóló jelentésében a Számvevőszék megállapította, hogy az akadémia az abban foglaltaknak megfelelően halad előre;

               H.

               mivel a Belső Ellenőrzési Szolgálat az akadémia igazgatójának küldött 2011. július 4-i feljegyzésében megállapította, hogy bár az akadémia többéves cselekvési tervének végrehajtásáról szóló előrehaladási jelentésben megfogalmazottak meglehetősen általános jellegűek, világos áttekintést adnak a különféle célok elérésének állapotáról, így megfelelő alapot nyújtanak a különféle érintettek tájékoztatásához;

               I.

               mivel a Bizottság 2011. június 30-i C(2011) 4680 határozatában engedélyezte az akadémia számára a 2343/2002/EK, Euratom rendelet 74b. cikkétől való eltérést;

               J.

               mivel a 2009. évi 8 800 000 EUR-val összevetve az akadémia 2010-es költségvetése 7 800 000 EUR volt, ami 11,4 %-os csökkenést jelent; mivel az Unió hozzájárulása az akadémia költségvetéséhez 2010-ben 7 800 000 EUR-t tett ki (7);

      Költségvetési és pénzgazdálkodás – általános észrevételek

               1.

               megjegyzi, hogy az akadémia szerint a 2010-es pénzügyi évet az jellemezte, hogy nem állt rendelkezésre elegendő pénzügyi forrás, mivel az akadémia költségvetéséhez való uniós hozzájárulás 1 000 000 EUR-val csökkent; meglepi ez az álláspont, különösen válság idején, hiszen a megfelelő igazgatás biztosítja a rendelkezésre álló költségvetés helyes és költséghatékony elköltését, és tekintettel arra, hogy az akadémia 2010-es költségvetésének 31,6 %-át átvitték 2011-re;

               2.

               tudomásul veszi azonban, hogy a Bizottság szerint 2009-ben az akadémiának adott teljes uniós hozzájárulás összege 8 800 000 EUR volt, melyből 7 800 000 EUR-t a 2009-es költségvetésből finanszíroztak, a fennmaradó 1 000 000 EUR-t pedig a 2007-es címzett bevételekből, amely az akadémia 2007. évi többletének visszautalásából adódott; tudomásul veszi a Bizottságtól, hogy 2010-ben javasolta az akadémiának nyújtott 2010-es uniós hozzájárulás csökkentését a 2009-ben megszavazott előirányzatok szintjére, azaz 7 800 000 EUR-ra, mivel a 2008-as költségvetés végrehajtási aránya alacsony volt; arra biztatja ezért az akadémiát, hogy éves beszámolóiban tegyen egyértelmű különbséget az akadémia költségvetéséhez nyújtott uniós támogatás különféle elemei között;

               3.

               megjegyzi, hogy az akadémia éves beszámolója szerint a 2010-es pénzügyi évben a tanfolyamok és szemináriumok egyedi költségvetéseinek és kötelezettségvállalásainak előkészítse során hiányosságok mutatkoztak, ami miatt 2010-es előirányzatokból vállaltak kötelezettséget 2009-es kiadásokra, és fizettek ki azokat; hangsúlyozza, hogy ez nem egyeztethető össze az évenkéntiség elvével; felhívja az akadémiát, hogy tegyen lépéseket annak érdekében, hogy a jövőben ne forduljanak elő hasonló hiányosságok;

               4.

               megjegyzi, hogy az akadémia 2010-es éves tevékenységi jelentése szerint a kötelezettségvállalási előirányzatok 99,56 %-át lekötötték; megjegyzi továbbá, hogy a kifizetési előirányzatok 46 %-át felhasználták, azonban a III. cím (Működési kiadások) végső számai csak 2011 végén fognak rendelkezésre állni; megjegyzi, hogy az akadémia 2010-es éves beszámolója szerint az elköltött kifizetési előirányzatok aránya 2010-ben 59,12 %-os volt;

               5.

               tudomásul veszi az akadémia új vezetési és irányítási struktúrája által a 2009. évi költségvetés végrehajtásában tapasztalt súlyos szabálytalanságokat követően a Parlament által kért intézkedésekre adott válaszként a hiányosságok orvoslására tett lépéseket;

               6.

               felhívja a figyelmet arra, hogy bár a Számvevőszék az akadémia éves beszámolójának alapjául szolgáló műveleteket jogszerűnek és szabályosnak ítélte, azt is kiemelte, hogy a tanfolyamok és szemináriumok szervezésének költségeire vonatkozóan az e tevékenységekkel kapcsolatos költségtérítési igények jóváhagyására használt eljárásából hiányzott a következetesség, különösen az alátámasztó dokumentumok hiánytalanságát illetően; megjegyzi, hogy az akadémia válasza szerint a pénzügyi beszámolók és költségtérítési igények benyújtásakor a résztvevők teljes, aláírt listájának benyújtására vonatkozó kötelező előírást az akadémia igazgatótanácsának 2011. március 10-i 11/2011/GB határozata tartalmazza;

               7.

               megjegyzi, hogy a 11/2011/GB határozatának megfelelően az akadémia tevékenységeire vonatkozó költségtérítés szabályait jelentős részben felülvizsgálták, és számos intézkedést tisztáztak a költségvetési rendelet szigorú végrehajtása tekintetében, továbbá kialakítottak egy rendkívül fegyelmezett megközelítést a visszatéríthető költségeket illetően, beleértve a kötelező jelentéstételre vonatkozókat is;

               8.

               sajnálatát fejezi ki amiatt, hogy az akadémia igazgatótanácsa 2010. szeptember 29-i 34/2010/GB határozatának elfogadását megelőzően a visszatérítésre vonatkozó benyújtási határidőket nem hajtották végre, így nem volt jelentős előrelépés ezen benyújtási határidők betartása tekintetében; emlékeztet arra, hogy a benyújtási határidők túllépése a hatékony és eredményes pénzgazdálkodást akadályozó fő tényezők egyike; tudomásul veszi, hogy a 34/2010/GB határozatnak megfelelően a benyújtási határidő után beérkező kérelmekre nem fizetnek költségtérítést; kéri az akadémiát, hogy folyamatosan tájékoztassa a mentesítésért felelős hatóságot a 34/2010/GB határozat végrehajtásának állásáról;

               9.

               elismeri az akadémia azon kijelentését, hogy a Bizottság az akadémia 2010-es költségvetését 1 000 000 EUR-val csökkentette, de hangsúlyozza, hogy a 2010-re előirányzott összeg megegyezik a 2009. évivel;

      Átvitt előirányzatok

               10.

               megjegyzi, hogy az akadémia 2010-es pénzügyi évre vonatkozó éves beszámolója szerint a 2010-ben lekötött előirányzatokból 2 469 984,2 EUR-t vittek át 2011-re, ami az akadémia 2010-es költségvetésének 31,6 %-át teszi ki; hangsúlyozza, hogy ez nem egyeztethető össze az évenkéntiség elvével;

               11.

               sajnálja, hogy a Számvevőszék az akadémia 2010-es pénzügyi évre vonatkozó beszámolójáról szóló jelentésében nem tesz említést az akadémia átvitt előirányzatairól;

               12.

               aggodalmát fejezi ki amiatt, hogy bár a Számvevőszék megfelelően megbizonyosodott arról, hogy az akadémia a 2010-es pénzügyi évre vonatkozó éves beszámolója minden lényeges szempontból megbízható, a Számvevőszék megállapította, hogy 2010-ben a 2009-ről áthozott előirányzatok 48 %-ának megfelelő összeget, azaz több mint 1 600 000 EUR-t törölni kellett; emlékezteti az akadémiát, hogy ez a helyzet ellentmond az évenkéntiség költségvetési elvének, és hogy jobb tervezéssel és a költségvetés végrehajtásának jobb ellenőrzésével csökkenthető az előirányzatok átvitele; felhívja ezért az akadémiát, hogy tegyen hatékony lépéseket ennek érdekében;

               13.

               tudomásul veszi azonban, hogy az akadémia válaszában megállapította, hogy a Számvevőszék által leírt helyzet megismétlődésének elkerülése érdekében a 2010-es előirányzatok átvitelét szigorú kritériumokhoz kötötték, hogy minimalizálják a 2011-es törlések mennyiségét;

               14.

               megjegyzi, hogy az akadémia szerint a költségvetés végrehajtásának és ellenőrzésének javítása érdekében 2010-ben bevezették a heti pénzügyi vezetői értekezleteket, és minden nyitott kötelezettségvállalást áttekintettek a költségvetés felhasználásának jobb ellenőrzése és a 2011-es költségvetés végrehajtásának optimalizálása érdekében; felhívja továbbá a Számvevőszéket és a Belső Ellenőrzési Szolgálatot, hogy bizonyítsák a Parlament számára, hogy az akadémia tényleges javulást ért el e kérdésben, és jelezzék, hogy minden tervezési és ellenőrzési eszköz megfelelően rendelkezésre áll;

      Közbeszerzési eljárások

               15.

               tudomásul veszi, hogy 2010. június 8-án az akadémia elfogadott egy belső használatra szánt közbeszerzési kézikönyvet, amint azt a Parlament az akadémiának adott 2008-as mentesítésben kérte; megjegyzi továbbá, hogy a kézikönyv 2010. július 1-jén lépett hatályba, és hogy kineveztek egy közbeszerzési koordinátort;

      A kiküldetési költségek belső rögzítésének teljessége

               16.

               felhívja az akadémiát, hogy tájékoztassa a mentesítésért felelős hatóságot a Belső Ellenőrzési Szolgálat kiküldetési költségek belső rögzítésének teljességére vonatkozó „rendkívül fontos” ajánlásának tényleges végrehajtásáról;

      Az akadémia tevékenysége

               17.

               a Számvevőszék jelentése alapján megjegyzi, hogy a képzések és szemináriumok szervezésére fordított kiadások az akadémia költségvetésének jelentős részét teszik ki; megjegyzi, hogy az akadémia e tevékenységekkel kapcsolatos költségtérítési igények jóváhagyására használt eljárásából hiányzott a következetesség, különösen az alátámasztó dokumentumok hiánytalanságát illetően;

               18.

               az akadémia nyilatkozata alapján tudomásul veszi, hogy javította jelentéstételi és ellenőrzési tevékenységeit, és felülvizsgálta a költségelszámolások és az azokhoz kapcsolódó igazolások jóváhagyásának folyamatát, nevezetesen az alábbiak révén:

                           —

                           a résztvevők teljes, aláírt listájának benyújtására vonatkozó kötelező előírás bevezetése a pénzügyi jelentések és költségelszámolások benyújtásakor,

                           —

                           az akadémia tevékenységeire vonatkozó visszatérítésekkel kapcsolatos szabályok felülvizsgálata és azok tisztázása,

                           —

                           azon határidők szigorú alkalmazása, amelyeket követően a visszatérítési igényeket nem fogadják el, és amelyeket 2010. szeptember 29-én vezettek be,

                           —

                           új tanfolyam szervezése a tanfolyamvezetők számára, hogy tovább javítsák a tanfolyamok ellenőrzését, valamint a kifizetési akták minőségét,

                           —

                           az akadémia tanfolyamaira irányuló utólagos ellenőrzések 2011-ben történő végrehajtása,

                           —

                           négy 2010-es svédországi és hat egyesült királyságbeli tevékenység ellenőrzése, melyek egyike egy 2010-es tevékenységhez, 5 pedig 2011-es tevékenységekhez kapcsolódik,

                           —

                           kéri a Belső Ellenőrzési Szolgálatot, hogy bocsássa a mentesítésért felelős hatóság rendelkezésére az akadémia által bevezetett változtatások alapos értékelését;

               19.

               tudomásul veszi a Bizottság C(2011) 4680. sz. határozatát, amely jóváhagyja az akadémia költségvetési szabályzatának egy új (74c.) cikk bevezetésével történő módosítására irányuló kérését, amely eltérést tartalmaz a 2343/2002/EK, Euratom rendelettől az oktatási szakértők kiválasztására vonatkozó pályázatokból való kizárások vonatkozásában annak érdekében, hogy nemzeti rendőrképző akadémiák szakértőit is lehessen alkalmazni;

      Könyvviteli hibák

               20.

               kéri az akadémiát, hogy szolgáltasson aktuális információkat a Parlament számára a Bizottság 16 új belső ellenőrzési standardjának végrehajtási szintjéről, amelyeket az akadémia igazgatótanácsa fogadott el a korábbi belső ellenőrzési standardok helyett;

      Magánkiadások finanszírozására felhasznált előirányzatok

               21.

               megjegyzi, hogy elvégezték a 2007 és 2008 folyamán a magánjellegű kiadások finanszírozására felhasznált előirányzatok utólagos külső ellenőrzését, és a külső ellenőrök úgy ítélték meg, hogy ezzel kapcsolatban nem lehet további pénzeszközöket visszatéríttetni; az akadémia válasza alapján megjegyzi, hogy a korábbi igazgatóra vonatkozó, 2 014,94 GBP (2 196,72 EUR) összeg visszatérítésére irányuló visszafizetési felszólításnak 2011 decemberében teljes mértékben eleget tettek; kéri az akadémiát, hogy folytassa a visszafizettetési folyamatot egészen addig, míg minden pénzösszeget vissza nem fizettek;

      Az akadémia 2010–2014 közötti többéves cselekvési terve

               22.

               megjegyzi, hogy a Belső Ellenőrzési Szolgálat a mentesítésért felelős hatóság kérésének megfelelően elvégezte az akadémia 2010-2014-es többéves cselekvési tervének végrehajtására vonatkozó értékelést; megjegyzi, hogy 2010. szeptember végére a 44 pontból 19-et már végrehajtottak, és 18 pont végrehajtása folyamatban volt a tervezett menetrendből, miközben 7 pont még megvalósítás előtt állt;

               23.

               megemlíti a Belső Ellenőrzési Szolgálat nyilatkozata kapcsán, hogy a többéves cselekvési terv egyes elemeinek leírása nem világos, és hogy a jelentéstétel előrehaladása nem mindig elég megfelelő ahhoz, hogy világosan megérthessék, mit jelentenek az egyes pontok a konkrét intézkedések szintjén; elismeri ezenkívül, hogy a Belső Ellenőrzési Szolgálat átfedést tárt fel egyes pontok között, ami megnehezíti a kapcsolódó intézkedések általános helyzetének értékelését; elismeri az akadémia azon nyilatkozatát, amely szerint a többéves cselekvési tervet a Belső Ellenőrzési Szolgálat ajánlásainak megfelelően frissítették, és a javításokat belevették az elért eredményekről szóló harmadik jelentésbe, amelyet az igazgatótanács 2010. december 8-án fogadott el; kéri a Belső Ellenőrzési Szolgálatot, erősítse meg, hogy az akadémia frissített többéves cselekvési terve megfelelően tükrözi az általa tett ajánlásokat;

      Belső ellenőrzés

               24.

               a Belső Ellenőrzési Szolgálat információi alapján megjegyzi, hogy a kiküldetési költségek belső nyilvántartásának teljességére vonatkozó, rendkívül lényeges ajánlást a jelentések alapján az akadémia végrehajtotta, és jelenleg annak a Belső Ellenőrzési Szolgálat általi felülvizsgálata folyik; felkéri az akadémiát és a Belső Ellenőrzési Szolgálatot, hogy tájékoztassák a mentesítésért felelős hatóságot a felülvizsgálat eredményeiről;

               25.

               megjegyzi, hogy a Belső Ellenőrzési Szolgálat informatikai kockázati önértékelést hajtott végre, amelynek célja az akadémián belüli legfontosabb informatikai kockázatok értékelése volt; megjegyzi, hogy a Belső Ellenőrzési Szolgálat az alábbiakkal kapcsolatos fő kockázatokat azonosította: informatikai stratégia, E-net rendszer, adatkezelés és egyénektől való függés; kéri ezért az akadémiát, hogy tegyen megfelelő lépéseket e kockázatok kezelése és megelőzése érdekében;

               26.

               megjegyzi, hogy a belső ellenőrzési részleg, amely az igazgatótanács tanácsadó testülete, 2010-es ellenőrzése során nem talált lényegi hibát az akadémia elszámolásaiban;

      Irányítási és strukturális hiányosságok

               27.

               hangsúlyozza, hogy az akadémia igazgatási költségei tevékenységeihez képest magasak; üdvözli ezért az akadémia igazgatási kiadásainak csökkentésére irányuló intézkedéseit, amelyeket az igazgatótanács a 2011. júniusában tartott 25. ülésén fogadott el, eldöntve, hogy 2012-re valamennyi igazgatótanácsi bizottságot felszámolnak és minden igazgatótanácsi munkacsoportot alaposan megvizsgálnak;

               28.

               az akadémia információi alapján megjegyzi, hogy a kormányzás területén az alábbi intézkedések végrehajtása folyik:

                           —

                           2012-től az igazgatótanács üléseire csak évente kétszer kerül sor, míg az ülések közötti sürgős döntéseket írásos eljárás alapján hozzák, és internetes ülések (webmeeting) során vitatják meg,

                           —

                           az igazgatótanács csak olyan feladatokra fog összpontosítani, amelyeket az akadémia alapító határozata ruház rá, míg egyéb olyan feladatokat, amelyekkel eddig az igazgatótanács le volt terhelve, az igazgató fog átvenni,

                           —

                           minden tagállamot arra ösztönöznek, hogy legfeljebb két küldöttet delegáljanak az egyes ülésekre,

                           —

                           az akadémiának gondoskodnia kell a visszatérítésre jogosult résztvevők utazásairól annak biztosítása érdekében, hogy a leggazdaságosabb módokat használják, hogy az ülést követően leegyszerűsítsék a költségtérítési folyamatot;

               29.

               érdeklődve várja a Bizottság küszöbön álló javaslatát – amely módosítja az akadémia jogalapját –, valamint a Parlament és a Tanács közötti tárgyalások eredményét;

               30.

               megjegyzi ezenkívül, hogy az akadémia ötéves külső értékeléséről szóló végleges jelentés szerint folyamatban van az akadémia áthelyezése;

               31.

               üdvözli az akadémia igazgatótanácsa 2011. június 15-i 24/2011/GB határozatát, amely 2012. január elsejével feloszlat fennálló bizottságokat, ezáltal csökkentve a különféle struktúrák közötti átfedést; kéri az igazgatótanácsot, hogy hozzon drasztikus döntéseket a fennálló munkacsoportok vonatkozásában; emlékeztet arra, hogy a 2005/681/IB határozat 10. cikkének (10) bekezdése előírja, hogy az igazgatótanács – „szigorúan szükséges esetekben” – úgy határozhat, hogy munkacsoportokat hoz létre, amelyek ajánlásokat készíthetnek, illetve az igazgatótanács által szükségesnek ítélt tanácsadói feladatokat javasolhatnak;

               32.

               tudomásul veszi az akadémia válaszát, amely szerint eljárási szabályzatát úgy módosította, hogy az igazgatótanács szokásos üléseinek számát elnökségenként egyre korlátozza, és határt szab a nemzeti küldöttségek méretének is, mivel arra ösztönöz minden egyes tagállamot, hogy az ülésekre legfeljebb két küldöttet delegáljon;

               33.

               megállapítja, hogy az akadémia költségvetésének végrehajtására vonatkozó mentesítést még inkább az év során nyújtott teljesítményére kell alapozni;

               34.

               felhívja a figyelmet a mentesítésről szóló korábbi jelentéseiben tett, jelen állásfoglaláshoz mellékelt ajánlásaira;

               35.

               a mentesítő határozatot kísérő horizontális jellegű egyéb észrevételei tekintetében utal az ügynökségek teljesítményéről, pénzgazdálkodásáról és ellenőrzéséről szóló 2012. május 10-i állásfoglalására (8).

      (1)  HL C 366., 2011.12.15., 134. o.

      (2)  HL L 248., 2002.9.16., 1. o.

      (3)  HL L 256., 2005.10.1., 63. o.

      (4)  HL L 357., 2002.12.31., 72. o.

      (5)  HL L 250., 2011.9.27., 260. o.

      (6)  HL L 313., 2011.11.26., 17. o.

      (7)  HL L 64., 2010.3.12., 1047. o.

      (8)  Elfogadott szövegek, P7_TA(2012)0164 (lásd e Hivatalos Lap 388. oldalát).


title: 2009/201/EK: Az Európai Parlament határozata ( 2008. április 22. ) az Európai Szakképzés-fejlesztési Központ (CEDEFOP) 2006-os pénzügyi évre szóló költségvetésének végrehajtására vonatkozó mentesítésről

text:
               31.3.2009

               HU

               Az Európai Unió Hivatalos Lapja

               L 88/109

         AZ EURÓPAI PARLAMENT HATÁROZATA
   (2008. április 22.)
   az Európai Szakképzés-fejlesztési Központ (CEDEFOP) 2006-os pénzügyi évre szóló költségvetésének végrehajtására vonatkozó mentesítésről
   (2009/201/EK)
   AZ EURÓPAI PARLAMENT,
   tekintettel az Európai Szakképzés-fejlesztési Központ 2006-os pénzügyi évre vonatkozó végleges éves beszámolójára (1),
   tekintettel a Számvevőszéknek az Európai Szakképzés-fejlesztési Központ 2006-os pénzügyi évre vonatkozó végleges éves beszámolójáról szóló jelentésére a központ válaszaival együtt (2),
   tekintettel a 2008. február 12-i tanácsi ajánlásra (5843/2008 – C6–0084/2008),
   tekintettel az EK-Szerződésre és különösen annak 276. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3) és különösen annak 185. cikkére,
   tekintettel az Európai Szakképzés-fejlesztési Központ létrehozásáról szóló, 1975. február 10-i 337/1975/EK tanácsi rendeletre (4) és különösen annak 12a. cikkére,
   tekintettel az 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,
   tekintettel eljárási szabályzata 71. cikkére és V. mellékletére,
   tekintettel a Költségvetési Ellenőrző Bizottság jelentésére és a Foglalkoztatási és Szociális Bizottság véleményére (A6–0110/2008),

               1.

               mentesítést ad az Európai Szakképzés-fejlesztési Központ igazgatója számára a 2006-os pénzügyi évre vonatkozó költségvetés végrehajtását illetően;

               2.

               észrevételeit az alábbi állásfoglalásban fejti ki;

               3.

               utasítja elnökét, hogy továbbítsa ezt a határozatot, valamint annak szerves részét képező állásfoglalást az Európai Szakképzés-fejlesztési Központ igazgatójának, a Tanácsnak, a Bizottságnak és a Számvevőszéknek, valamint gondoskodjon azok közzétételéről az Európai Unió Hivatalos Lapjában (L sorozat).

            az elnök

         Hans-Gert PÖTTERING

            főtitkár

         Harald RØMER

      (1)  HL C 261., 2007.10.31., 46. o.

      (2)  HL C 309., 2007.12.19., 86. o.

      (3)  HL L 248., 2002.9.16., 1. o.

      (4)  HL L 39., 1975.2.13., 1. o.

      (5)  HL L 357., 2002.12.31., 72. o.

    ---documentbreak---

               31.3.2009

               HU

               Az Európai Unió Hivatalos Lapja

               L 88/110

         AZ EURÓPAI PARLAMENT ÁLLÁSFOGLALÁSA
   (2008. április 22.)
   az Európai Szakképzés-fejlesztési Központ 2006-os pénzügyi évre szóló költségvetésének végrehajtására vonatkozó határozat szerves részét képező megjegyzésekkel
   AZ EURÓPAI PARLAMENT,
   tekintettel az Európai Szakképzés-fejlesztési Központ 2006-os pénzügyi évre szóló végleges éves beszámolójára (1),
   tekintettel a Számvevőszéknek az Európai Szakképzés-fejlesztési Központ 2006-os pénzügyi évre vonatkozó éves jelentésére, a Központ válaszaival együtt (2),
   tekintettel a 2008. február 12-i tanácsi ajánlásra (5843/2008 – C6–0084/2008),
   tekintettel az EK-Szerződésre és különösen annak 276. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3) és különösen annak 185. cikkére,
   tekintettel az Európai Szakképzés-fejlesztési Központ létrehozásáról szóló, 1975. február 10-i 337/1975/EK tanácsi rendeletre (4) és különösen annak 12a. cikkére,
   tekintettel az 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,
   tekintettel eljárási szabályzata 71. cikkére és V. mellékletére,
   tekintettel a Költségvetési Ellenőrző Bizottság jelentésére és a Foglalkoztatási és Szociális Bizottság véleményére (A6–0110/2008),

               A.

               mivel a Számvevőszék kijelentette, hogy kellő mértékben megbizonyosodott a 2006-os pénzügyi évre vonatkozó éves beszámoló megbízhatóságáról, valamint arról, hogy az alapjául szolgáló ügyletek, egy fenntartás megfogalmazása mellett, jogszerűek és szabályszerűek,

               B.

               mivel 2007. április 24-én a Parlament megadta a mentesítést az Európai Szakképzés-fejlesztési Központ igazgatójának a központ 2005-ös pénzügyi évre szóló költségvetésének végrehajtására vonatkozóan (6), és a mentesítési határozatot kísérő állásfoglalásban a Parlament többek között:

                           —

                           emlékeztetett arra, hogy a működési tevékenységek előirányzatait – különösen a szerződés-odaítélési eljárások átszervezése után – nem használták ki kellően (a kötelezettségvállalási előirányzatok 15 %-át és a kifizetési előirányzatok 20 %-át törölték, az előirányzatok 15 %-át pedig átvitték),

                           —

                           kérte, hogy teljes mértékben alkalmazzák az engedélyező tisztviselő és a számvitelért felelős tisztviselő feladatai szétválasztásának elvét, a 2005-ös helyzethez hasonló helyzetek elkerülésére, amikor is a számvitelért felelős tisztviselő egyes feladatait az engedélyező tisztviselő alá tartozó szervezeti egységek látták el,

                           —

                           ragaszkodott hozzá, hogy a Központ alkalmazzon szabványos munkaerő-felvételi eljárásokat a 2005-ös helyzet elkerülése érdekében, amikor is belső versenyvizsga útján töltöttek be egy fontos vezetői állást, amelyre külső eljárás esetén több jelentkező lett volna,

                           —

                           aggodalmát fejezte ki a Számvevőszék által a megvizsgált szerződésekben feltárt szabálytalanságok igen magas aránya miatt, ahol hat szerződés közül egy kivételével mindegyiknél talált hiányosságokat;

         Általános észrevételek, amelyek az uniós ügynökségek horizontális kérdéseivel kapcsolatosak, és ezáltal minden egyes ügynökség mentesítési eljárása szempontjából jelentőséggel bírnak

               1.

               megjegyzi, hogy a Számvevőszék által ellenőrzött 24 ügynökség és egyéb kapcsolódó szerv költségvetése 2006-ban összesen 1 080,5 millió EUR-t tett ki (közülük 271 millió EUR-val a legnagyobb az Európai Újjáépítési Ügynökség, 5 millió EUR-val pedig a legkisebb az Európai Rendőrakadémia [CEPOL] költségvetése volt);

               2.

               rámutat arra, hogy a pénzügyi ellenőrzés és mentesítés hatálya alá tartozó külső uniós szervek köre jelenleg nemcsak a hagyományos szabályozó ügynökségeket öleli fel, hanem az egyes konkrét programok megvalósítása érdekében felállított végrehajtó ügynökségeket is, és a közeljövőben a köz- és magánszféra partnersége keretében létrehozott közös vállalkozásokra (közös technológiai kezdeményezések) is ki fog terjedni;

               3.

               a Parlament vonatkozásában megállapítja, hogy a mentesítési eljárás hatálya alá tartozó ügynökségek száma az alábbiak szerint alakult: 2000-es költségvetési év: 8; 2001: 10; 2002: 11; 2003: 14; 2004: 14; 2005: 16; 2006: 20 szabályozó ügynökség és 2 végrehajtó ügynökség (a Számvevőszék által ellenőrzött, ugyanakkor belső mentesítési eljárás alá tartozó két ügynökségen kívül);

               4.

               ezért arra a következtetésre jut, hogy az ügynökségek/kapcsolódó szervek költségvetésének méretéhez viszonyítva az ellenőrző/mentesítési eljárás nehézkessé és aránytalanná vált; utasítja illetékes bizottságát, hogy végezze el az ügynökségek és kapcsolódó szervek mentesítési eljárásának széles körű felülvizsgálatát egy egyszerűbb és racionálisabb megközelítés kialakítása érdekében, az elkövetkező években egyedi mentesítési jelentést igénylő szervek egyre növekvő számára tekintettel;

         Alapvető megfontolások

               5.

               kéri a Bizottságot, hogy új ügynökségek létrehozása előtt vagy már meglévők átalakítása során adjon világos magyarázatot az alábbi elemekre vonatkozóan: az ügynökség típusa, célkitűzései, belső irányítási struktúrája, termékei, szolgáltatásai, főbb eljárásai, célcsoportja, megrendelői és érdekelt felei, hivatalos kapcsolatai külső szereplőkkel, költségvetési felelőssége, pénzügyi tervezése, valamint személyzeti politikája;

               6.

               kéri, hogy minden ügynökséget a közte és a felelős főigazgatóság között kialakított éves teljesítmény-megállapodás vezéreljen, amelynek tartalmaznia kell a következő év fő célkitűzéseit, a pénzügyi keretet és a teljesítmény mérésére szolgáló egyértelmű mutatókat;

               7.

               kéri, hogy az ügynökségek teljesítményét rendszeresen (és ad hoc jelleggel) ellenőrizze a Számvevőszék vagy más független könyvvizsgáló; úgy véli, hogy ennek nem szabadna csupán a pénzügyi irányítás és a közpénzek helyes felhasználásának hagyományos elemeire korlátozódnia, hanem az irányítás hatékonyságára és eredményességére is ki kellene terjednie, és az egyes ügynökségek pénzügyi irányítására vonatkozó minősítést is tartalmaznia kellene;

               8.

               álláspontja szerint azon ügynökségek esetében, amelyek folyamatosan túlbecsülik költségvetési szükségleteiket, a be nem töltött álláshelyek alapján technikai csökkentést kell végrehajtani; úgy véli, hogy hosszú távon ez az ügynökségek célhoz kötött bevételeinek csökkenését és ezáltal alacsonyabb igazgatási költségeket eredményez majd;

               9.

               megjegyzi, hogy súlyos problémát jelent, hogy számos ügynökséget bírálnak a közbeszerzési szabályok, a költségvetési rendelet, a személyzeti szabályzat stb. betartásának hiánya miatt; úgy véli, hogy ennek fő oka az, hogy a legtöbb szabályzatot és a költségvetési rendeletet nagyobb intézményekre szabták, valamint hogy a legtöbb kisebb ügynökség nem rendelkezik a szabályozási követelmények betartásához szükséges kritikus tömeggel; ezért arra kéri a Bizottságot, hogy próbáljon gyors megoldást találni a hatékonyság növelésére azáltal, hogy a kritikus tömeg biztosítása céljából összevonja több ügynökség igazgatási funkcióit (figyelembe véve az ügynökségekre és költségvetési függetlenségükre vonatkozó alapvető szabályozás szükségszerű megváltoztatását), vagy sürgősen dolgozzon ki az ügynökségekre vonatkozó olyan speciális szabályokat (különösen végrehajtási szabályokat), amelyek hozzájárulnak ahhoz, hogy az ügynökségek teljes mértékben meg tudjanak felelni a szabályozásoknak;

               10.

               ragaszkodik ahhoz, hogy az előzetes költségvetési tervezet megalkotásakor a Bizottság vegye figyelembe a költségvetés egyes ügynökségek általi, előző években történő végrehajtásának eredményeit, különös tekintettel az n-1. évre, és az adott ügynökség kérésének megfelelően vizsgálja felül a költségvetést; felkéri illetékes bizottságát e felülvizsgálat tiszteletben tartására, illetve arra, hogy – amennyiben a Bizottság ezt nem teszi meg – saját maga vizsgálja felül és tegye reálisabbá a kérdéses költségvetést, az adott ügynökség abszorpciós és végrehajtási kapacitásának megfelelően;

               11.

               emlékeztet a 2005-ös pénzügyi évre vonatkozó mentesítésről szóló határozatára, amelyben arra kérte a Bizottságot, hogy ötévente készítsen tanulmányt az egyes ügynökségek által generált hozzáadott értékről; felhívja az összes érintett intézményt, hogy bármely ügynökség hozzáadott értékéről szóló negatív értékelés esetén tegyék meg a szükséges lépéseket az ügynökség megbízatásának átalakítására vagy az ügynökség bezárására; megjegyzi, hogy a Bizottság 2007-ben egyetlen értékelést sem végzett; ragaszkodik ahhoz, hogy a 2007-es pénzügyi évre vonatkozó mentesítési határozatot megelőzően a Bizottság legalább öt ilyen értékelést mutasson be, kezdve a legrégebbi ügynökségekkel;

               12.

               úgy véli, hogy a Számvevőszék ajánlásait haladéktalanul végre kell hajtani, és az ügynökségek részére kifizetett támogatásokat összhangba kell hozni azok valós készpénzszükségleteivel; úgy gondolja továbbá, hogy az általános költségvetési rendelet módosításait bele kell foglalni az ügynökségekre vonatkozó költségvetési keretrendeletbe és az ügynökségek külön pénzügyi szabályzataiba;

         Az adatok közlése

               13.

               megjegyzi, hogy az ügynökségek között nincsen egységes megközelítés a kérdéses pénzügyi évben végzett tevékenységek ismertetésére, a költségvetés végrehajtásáról és a pénzgazdálkodásról szóló elszámolásokra és jelentésekre, valamint arra vonatkozóan, hogy a megbízhatósági nyilatkozatot az ügynökség igazgatójának kell-e megfogalmaznia; megállapítja, hogy nem minden ügynökség tesz egyértelmű különbséget a) az ügynökség tevékenységének a nyilvánosság előtti bemutatása és b) a költségvetés teljesítéséről és pénzgazdálkodásáról szóló technikai jelentés között;

               14.

               megjegyzi, hogy míg a Bizottság állandó iránymutatásai a tevékenységi jelentések elkészítésére vonatkozóan nem írják elő kifejezetten, hogy az ügynökségek igazoló nyilatkozatot készítsenek, mégis számos igazgató így tett 2006-ban, s egy esetben ez lényeges fenntartást tartalmazott;

               15.

               emlékeztet 2005. április 12-i állásfoglalásának (7) (27) bekezdésére, amelyben felkéri az ügynökségek igazgatóit, hogy a jövőben a pénzügyi és igazgatási információkkal/adatokkal együtt benyújtott éves tevékenységi jelentésükhöz csatoljanak a Bizottság főigazgatói által aláírthoz hasonló, a műveletek/tevékenységük jogszerűségét és szabályszerűségét igazoló nyilatkozatot;

               16.

               kéri a Bizottságot, hogy ennek megfelelően módosítsa az ügynökségekre vonatkozó állandó iránymutatásokat;

               17.

               emellett javasolja a Bizottságnak, hogy az ügynökségekkel közösen dolgozzon ki egy valamennyi ügynökségre és kapcsolódó szervezetre alkalmazható harmonizált modellt, amely határozott különbséget tesz az alábbiak között:

                           —

                           a szervezet működéséről, tevékenységéről és eredményeiről beszámoló, széles olvasóközönségnek szánt éves jelentés,

                           —

                           pénzügyi kimutatás és a költségvetés végrehajtásáról szóló jelentés,

                           —

                           a Bizottság főigazgatói által készített tevékenységi jelentésekhez hasonló tevékenységi jelentés,

                           —

                           a szervezet igazgatója által aláírt igazoló nyilatkozat bármely egyéb fenntartással vagy megjegyzéssel együtt, amelyekre szükségesnek tartja felhívni a mentesítő hatóság figyelmét;

         A Számvevőszék általános megállapításai

               18.

               tudomásul veszi a Számvevőszék megállapítását (éves jelentés 10.29. bekezdése (8), miszerint a Bizottság által a Közösség költségvetéséből finanszírozott támogatások kifizetése nem az ügynökségek készpénzszükségleteinek kellően megalapozott felbecslésén alapul, és az előző évről áthozott összegekkel együtt ez jelentős készpénzállomány fenntartásához vezet; tudomásul veszi továbbá a Számvevőszék javaslatát, hogy az ügynökségek részére kifizetett támogatások legyenek összhangban azok valós készpénzszükségleteivel;

               19.

               megjegyzi, hogy 2006 végére még 14 ügynökségnek kell bevezetnie az ABAC számviteli rendszert (éves jelentés, a 10.31. bekezdés lábjegyzete);

               20.

               tudomásul veszi a Számvevőszék megjegyzését (éves jelentés 1.25. bekezdése) a ki nem vett szabadságokra egyes ügynökségeknél elhatárolt kiadásokra vonatkozóan; rámutat, hogy a Számvevőszék három ügynökség (Európai Szakképzés-fejlesztési Központ [CEDEFOP], CEPOL és Európai Vasúti Ügynökség) esetében a 2006-os pénzügyi évre vonatkozó megbízhatósági nyilatkozatában fenntartásokat fogalmazott meg (2005-ben: CEDEFOP, Európai Élelmiszer-biztonsági Hatóság, Európai Újjáépítési Ügynökség);

         Belső ellenőrzés

               21.

               emlékeztet arra, hogy a költségvetési rendelet 185. cikke (3) bekezdésének megfelelően a Bizottság belső ellenőre egyben az uniós költségvetés terhére támogatásban részesülő szabályozó ügynökségek belső ellenőre is; rámutat arra, hogy a belső ellenőr minden egyes ügynökség igazgatói testületének és igazgatójának jelentést készít;

               22.

               felhívja a figyelmet a belső ellenőr 2006-os éves tevékenységi jelentésében megfogalmazott alábbi fenntartásra:

         „A Bizottság belső ellenőre a személyi erőforrások hiánya miatt nincs abban a helyzetben, hogy kellő mértékben megfeleljen a költségvetési rendelet 185. cikkében meghatározott, a közösségi szervek belső ellenőrzésére vonatkozó kötelezettségeinek”;

               23.

               tudomásul veszi ugyanakkor a Számvevőszék 2006-os tevékenységi jelentésében tett megjegyzését, miszerint 2007-től a Bizottság által a belső ellenőrzési szolgálat (IAS) számára biztosított további személyi erőforrásokkal valamennyi működő szabályozó ügynökséget évente belső ellenőrzés alá fogják vetni;

               24.

               tudomásul veszi a költségvetési rendelet 185. cikke alapján az IAS általi ellenőrzésre kötelezett szabályozó és végrehajtó ügynökségek, valamint közös vállalkozások egyre növekvő számát; kéri a Bizottságot, hogy tájékoztassa az illetékes parlamenti bizottságot arról, hogy az IAS rendelkezésére álló személyi erőforrások elegendőek lesznek-e valamennyi ilyen szervezet éves ellenőrzésének lefolytatására az elkövetkező években;

               25.

               megjegyzi, hogy a 2343/2002/EK, Euratom rendelet 72. cikkének (5) bekezdése alapján valamennyi ügynökségnek minden évben el kell küldenie a mentesítésért felelős hatóságnak és a Bizottságnak az igazgató által összeállított jelentést, amely összefoglalja a belső ellenőr által végzett belső ellenőrzések számát és típusát, a javasolt ajánlásokat és az ezek nyomán hozott intézkedéseket; kéri az ügynökségeket, hogy jelezzék, ez megtörtént-e, és ha igen, milyen formában;

               26.

               a belső ellenőrzési képességekre vonatkozóan, és különösen a kisebb ügynökségek tekintetében tudomásul veszi a belső ellenőr által a Parlament illetékes bizottsága előtt 2006. szeptember 14-én tett javaslatot arra vonatkozóan, hogy a kisebb ügynökségek számára engedélyezni kellene a belső ellenőri szolgáltatások magánszektorból történő igénybevételét;

         Az ügynökségek értékelése

               27.

               emlékeztet az ECOFIN Költségvetési Tanács 2007. július 13-i ülését megelőző egyeztetés során a Parlament, a Tanács és a Bizottság által elfogadott közös nyilatkozatra (9), amelyben kérik i. a Bizottság által értékelni kívánt ügynökségek és ii. a már értékelt ügynökségek jegyzékét, továbbá a főbb megállapítások összefoglalását;

         Fegyelmi eljárások

               28.

               megjegyzi, hogy méretüknél fogva az egyes ügynökségek számára nehézséget jelent megfelelő besorolási fokozatú munkatársakból álló eseti fegyelmi tanácsokat létrehozni, és hogy a Bizottság IDOC irodájának (Vizsgálati és Fegyelmi Iroda) hatásköre nem terjed ki az ügynökségekre; felhívja az ügynökségeket, hogy fontolják meg egy több ügynökséget átfogó fegyelmi tanács felállítását;

         Az intézményközi megállapodás tervezete

               29.

               emlékeztet a Bizottság által benyújtott, az európai szabályozási ügynökségek keretszabályáról szóló intézményközi megállapodás-tervezetre (COM(2005) 59), amely az európai szabályozási ügynökségek létrehozására, felépítésére, működésére, értékelésére és ellenőrzésére vonatkozó horizontális keret kialakítására irányult; megjegyzi, hogy a tervezet hasznos kezdeményezés az ügynökségek létrehozásának és működtetésének ésszerűsítése irányában; rámutat a Bizottság 2006-os összefoglaló jelentésében foglalt megállapításra (COM(2007) 274, 3.1. bekezdés), amely szerint annak ellenére, hogy a tervezet közzétételét követően elakadtak a tárgyalások, a lényegi kérdésekről folytatott vitát 2006 végén újra kezdte a Tanács; sajnálatát fejezi ki, hogy az elfogadás irányában nem lehetett további előrelépést tenni;

               30.

               ezért üdvözli a Bizottság arra tett kötelezettségvállalását, hogy 2008 folyamán közleményt terjeszt elő a szabályozási ügynökségek jövőjéről;

         Önfinanszírozó ügynökségek

               31.

               emlékeztet arra, hogy a két önfinanszírozó ügynökség esetében az igazgatótanács adja meg az igazgató számára a mentesítést; megjegyzi, hogy mindkét ügynökség jelentős felhalmozódott tartalékokkal rendelkezik az előző évekből átvitt, díjakból származó bevételeknek köszönhetően:

                           —

                           Belső Piaci Harmonizációs Hivatal – készpénz és pénzeszköz-egyenértékesek: 281 millió EUR (10),

                           —

                           Közösségi Növényfajta-hivatal – pénzeszközök és pénzeszköz-egyenértékesek: 18 millió EUR (11);

         Egyedi észrevételek

               32.

               elégedettségének ad hangot a 2006-os pénzügyi évre vonatkozó költségvetés hatékony végrehajtásával kapcsolatban;

               33.

               tudomásul veszi a Központ által tett erőfeszítéseket belső ellenőrzési rendszerének kidolgozására és megerősítésére, növelve küldetése eredményességét és működési tevékenységei hatékonyságát;

               34.

               úgy véli, hogy a Központ fontos szerepet tölt be a helyi, regionális, nemzeti és közösségi, valamint a civil társadalom számára nyújtott tájékoztatásban; sürgeti az ügynökséget, hogy e feladata tekintetében növelje hatékonyságát; ismételten hangot ad a Központ munkájával kapcsolatos elégedettségének, amely kitartóan és magas színvonalon végzi a rábízott feladatokat;

               35.

               megjegyzi, hogy a 2006-os pénzügyi évre vonatkozó jelentésében a Számvevőszék megjegyzést fűzött megbízhatósági nyilatkozatához amiatt, hogy – noha előző évi jelentésében rámutatott, hogy a Központ Fellebbviteli Bizottságának azon határozata, amelyben egyik alkalmazottjának kártérítést hagy jóvá a Személyzeti Szabályzatban nem szereplő, nem anyagi jellegű kár miatt, nélkülözi a jogalapot – a kártérítést 2006-ban kifizették;

               36.

               tudomásul veszi a Központ azon válaszát, hogy a vitatott határozat jogszerűségét időközben a Bizottság Jogi Szolgálata megerősítette, valamint a Számvevőszéktől ezt követően érkezett tájékoztatást, amely szerint az ügy azzal az eredménnyel zárult le, hogy a Számvevőszék minősített megjegyzését az igazgatási kockázatra vonatkozó megjegyzésként kell értelmezni;

               37.

               felhívja a figyelmet a Számvevőszéknek a Központról szóló jelentésében foglalt egyéb megjegyzésekre, az alábbiakra vonatkozóan:

                           —

                           az előirányzatokat nagymértékben vitték át vagy törölték, és ehhez számos költségvetési átcsoportosítás társult,

                           —

                           nincs megfelelő leltározási eljárás a vagyon azonosítására, nyilvántartására és tőkésítésére,

                           —

                           a belső ellenőrzési folyamatok dokumentációja hiányos,

                           —

                           a Központ egyes alkalmazottainak gyermekei után fizetett tandíj megtérítésére nincs jogalap,

                           —

                           nincs hatékony ellenőrzés arra nézve, hogy az álláshelyekre pályázók által szakmai tapasztalatukra vonatkozóan benyújtott dokumentumok valóban bizonyító erejűek-e,

                           —

                           szabálytalanságok a közbeszerzési eljárások során;

               38.

               üdvözli, hogy a Központ 2006 decemberében belső ellenőrt nevezett ki;

               39.

               tudomásul veszi a Központ könyvelésében szereplő azon nyilatkozatot, amely szerint az IAS 2006. decemberi ellenőrzési jelentése megerősítette, hogy az eljárások szabályszerűek és az IAS korábbi ajánlásait teljes mértékben végrehajtották, illetve jó úton haladnak a teljes végrehajtás felé;

               40.

               tudomásul veszi az éves jelentésben foglalt azon tájékoztatást, amely szerint 2006-ban jelentős erőfeszítéseket tettek a belső ellenőrzési környezet javítására és az ellenőrzési ajánlások végrehajtására; üdvözli az éves jelentésben foglalt azon nyilatkozatot, amely szerint a 2007-es éves irányítási terv első alkalommal egy rendszeres, előzetes kockázatkezelési mechanizmust is tartalmaz;

               41.

               megjegyzi, hogy az OLAF 2001 és 2005 között kötött egyes szerződésekre vonatkozó megállapításait továbbították az illetékes görög igazságszolgáltatási hatóságoknak;

               42.

               tudomásul veszi a Központ és az Élet- és Munkakörülmények Javításáért Európai Alapítvány közötti együttműködés kereteinek létrehozását, amely dokumentumot a két ügynökség igazgatója 2006 novemberében írta alá azzal a céllal, hogy a közös érdeklődésre számot tartó területeken biztosítsa a rendelkezésre álló finanszírozás felhasználását;

               43.

               megjegyzi, hogy a Központ mérlegének követelés oldalán telek és épületek címén egy tétel (4,57 millió EUR), kötelezettségként pedig 5 millió EUR felhalmozott tartalék szerepel.

      (1)  HL C 261., 2007.10.31., 46. o.

      (2)  HL C 309., 2007.12.19., 86. o.

      (3)  HL L 248., 2002.9.16., 1. o.

      (4)  HL L 39., 1975.2.13., 1. o.

      (5)  HL L 357., 2002.12.31., 72. o.

      (6)  HL L 187., 2008.7.15., 78. o.

      (7)  Az Európai Parlament állásfoglalása az Európai Szakképzés-fejlesztési Központ igazgatójának adott, a 2003-as pénzügyi évre szóló általános költségvetésének végrehajtására vonatkozó mentesítésről szóló határozat részét képező megjegyzésekkel (HL L 196., 2005.7.27., 69. o.).

      (8)  HL C 273., 2007.11.15., 1. o.

      (9)  DS 605/1/07 Rev 1. tanácsi dokumentum.

      (10)  Forrás: Jelentés a Belső Piaci Harmonizációs Hivatalnak a 2006-os pénzügyi évre vonatkozó beszámolójáról, a Hivatal válaszaival együtt (HL C 309., 2007.12.19., 141. o.).

      (11)  Forrás: Jelentés a Közösségi Növényfajta Hivatalnak a 2006-os pénzügyi évre vonatkozó beszámolójáról, a Hivatal válaszaival együtt (HL C 309., 2007.12.19., 135. o.).